১৬ ডিসেম্বর সকাল ৮টার দিকে বাড়ির ছাদে উঠে দেখি ক্যান্টনমেন্ট, টাঙ্গাইলের দিকে ধোঁয়া উড়ছে। গাড়ি-ঘোড়ার কোনো শব্দ নেই। হঠাৎ দেখি একটা ট্রাক আমাদের রাস্তায় আসতেছে। তখন আমরা ১৪ জন মিলে পজিশন নিলাম। দেখি ট্রাক ঘোরাচ্ছে। ট্রাকের সামনে তিনজন পাকিস্তানি আর্মি বসা। ট্রাক ঘোরানোর চেষ্টা করছে, পারছে না। আমাদের লুঙ্গি পরা কোমরে গামছা পিঠে স্টেনগান। ট্রাকের সামনে এগিয়ে গেলাম, সালাম দিলাম, ক্যায়া ভাই পাকিস্তান জিন্দাবাদ। ওরা আমাদের ডাকলেন। সঙ্গীদের বলে দিয়েছি, যদি আমাকে ধরে তাহলে ওদের মেরে দিবা। ওরা বলে, মোহাম্মদপুর কেদার হে। আমি বললাম এদার হে। কাছে গিয়ে দেখি একজন ক্যাপ্টেন, অন্যরা উনার গার্ড। আমার সাহস বেড়ে গেল, বললাম জয়-বাংলা। তারপর ওরা মনে এক গেয়ারে মিরপুর চলে গেল। আমরা হতভম্ব হয়ে গেছি। আমাদের জয়-বাংলা স্লোগান শুনে স্টাফ কোয়ার্টার থেকে শত শত মানুষ বের হয়ে এলো। আমরা গ্রিনরোডের দিকে এগিয়ে দেখি ফাঁকা। সামনে ১৪ জন মুক্তিযোদ্ধা আর পেছনে আট নয় হাজার মানুষ স্লোগান দিচ্ছে জয়-বাংলা, বাংলাদেশ। তখন হঠাৎ আমার মাথায় এলো, শেরাটন হোটেলে অনেক বিদেশি সাংবাদিক রয়েছেন, ওদের দেখাই যে আমরা দখল করে ফেলছি।